Robin Qosens

**Robin Everardus Qosens** (5 iyul 1994, Emmerix-am-Rayn, Almaniya) — İtaliya A Seriyası təmsilçilərindən olan "Atalanta" klubunda və Almaniya milli futbol komandasında sol cinah müdafiəçisi kimi çıxış edən peşəkar Almaniya futbolçusu.

## Klub karyerası
### Vitess
Qosens Almaniyanın Emmerix-am-Rayn şəhərində anadan olmuşdur. *Fortuna Elten*, *Boxolt* və *Rede* klublarda çıxış etdikdən sonra 4 iyul 2012-ci ildə *Vitess* klubunun akademiyasına qəbul olmuşdur. 13 avqust 2013-cü ildə o, klub ilə ilk peşəkar müqaviləsini imzalamışdır. Bundan əvvəl Bundesliqa təmsilçilərindən olan "Borussiya Dortmund" klubunda baxışda olsa da, nəticə uğursuz olmuşdur. Qosens özü bu hadisəni fiasko adlandırmışdır.

### Dordrext
14 yanvar 2014-cü ildə Qosens mövsüm sonuna qədər *Dordrext* klubuna icarəyə verilmişdir. O, peşəkar karyerasında debütünü üç gün sonra *Ekselsior* klubuna qarşı oyunda etmiş və komandası rəqibi ilə 1-1 hesabı ilə bərabərə qalmışdır.

Qosens peşəkar karyerasında ilk qolunu 7 fevralda *Emmen* klubuna qarşı oyunda vursa da, komandası rəqibinə 1-6 hesabı ilə məğlub olmuşdur. Pley-off mərhələsi də daxil olmaqla mövsüm sonuna qədər Qosens 20 görüşdə meydana çıxdı. Komanda ikinci yeri tutaraq on doqquz illik fasilədən sonra yenidən Erediviziyaya vəsiqə qazandı.

29 may 2014-cü ildə Qosens icarə müddətini daha bir il uzatdı. O, Erediviziyada debütünü 9 avqustda *Herenveen* klubuna qarşı oyunda etmişdir. Həmin görüşdə komanda rəqibinə 2-1 hesabı ilə qalib gəlmişdir. O, liqada ilk qolunu 20 sentyabrda *Ekselsior* klubuna qarşı oyunda vurmuş və komandası rəqibi ilə 1-1 hesabı ilə bərabərə qalmışdır.

### Herakles Almelo
4 iyun 2015-ci ildə Qosens azad agent kimi Erediviziya təmsilçilərindən olan *Herakles Almelo* klubu ilə müqavilə imzalamışdır.

### Atalanta
2 iyun 2017-ci ildə Qosens İtaliya A Seriyası təmsilçilərindən olan "Atalanta" klubu ilə müqavilə imzalamışdır. 18 sentyabr 2019-cu ildə "Dinamo Zaqreb" klubuna qarşı oyunda Çempionlar Liqasında debüt etmişdir. O, turnirdə ilk qolunu 11 dekabr 2019-cu ildə "Şaxtyor Donetsk" klubuna qarşı oyunda vurmuş və komandası rəqibinə 3-0 hesabı ilə qalib gəlmişdir. 25 noyabr 2020-ci ildə Enfild stadionunda keçirilən "Liverpul" klubuna qarşı oyunda ikinci qoluna imza atmışdır. 

Qosens həm hücumda, həm də müdafiədə üstün çıxışı ilə özünü İtaliya A Seriyasının ən yaxşı cinah müdafiəçilərindən biri kimi isbatlamışdır. 2019-20 mövsümündə 9 qol vuran Qosens "Atalanta" klubunun mövsümdə ən çox qol vuran oyunçularından olmuşdur. Bu nəticə müdafiəçi üçün ən yüksək göstəricilərdən hesab olunur.

## Milli karyerası
25 avqust 2020-ci ildə Qosens ilk dəfə Almaniya milli futbol komandasına dəvət almışdır. O, milli ilə debütünü 3 sentyabrda 2020-21 UEFA Millətlər Liqası çərçivəsində İspaniya millisinə qarşı oyunda etmişdir.

19 may 2021-ci ildə Qosens UEFA Avro 2020 turnirində iştirak üçün milliyə çağırılmışdır. 19 iyun 2021-ci ildə UEFA Avro 2020 çərçivəsində Portuqaliya millisinə qarşı oyunda Qosens bir qol və iki assist ilə yadda qalmışdır. Həmin görüşdə Almaniya millisi rəqibinə 4-2 hesabı ilə qalib gəlmişdir. O, həmçinin *oyunun ən yaxşı oyunçusu* mükafatına layiq görülmüşdür.

## Şəxsi həyatı
Qosens Almaniyada anadan olmuşdur. Anası Almaniya, atası isə Niderland vətəndaşıdır. Qosens həm Almaniya, həm də Niderland pasportuna sahibdir. O, "Şalke 04" azərkeşidir. Məktəbi bitirdikdən sonra polis akademiyasına müraciət etsə də, sonradan bu fikrindən daşınmışdır.

## Karyera statistikası
### Klub

### Milli komanda qolları

:*Nəticələr və qollar Almaniya hesablamasının birinci siyahısındadır.*

## Uğurları

### Fərdi
*Serie A İlin Komandası: 2019–20

## İstinadlar

## Xarici keçidlər
* 
* 
* FC Dordrecht official profile